《采石登太白楼作》
明代·李孙宸

牛渚山前采石矶，回波乱石相撑支。上开石壁烟霞岛，连峰相向势崄崎。

我来欲访吾家老太白，天风飒飒吹我衣。白也天上长庚星，偶落人间留姓名。

供奉金銮聊玩世，往往斗酒自沈冥。凭陵意气山岳折，浩荡胸怀河汉倾。

一从挥手谢金阙，把酒山头问明月。千秋留此谪仙楼，馀韵流风未销歇。

蛾眉亭碣没蓬蒿，两岸青山片月高。只见长江汩汩万里送寒涛，极目齐州瀛海渺忽如鸿毛。

楼中之人去不复，楼外斜阳芳草绿。人生徒苦自结刺，弹丸不及流光速。

奈何不饮，日为浮利浮名成龌龊。松簧似奏清平曲，长夜岂照金莲烛。

不知何人与公沽酒共夜台，白杨萧萧野花开。空馀文章千古云汉共昭回，使我今日徘徊瞻眺彷公跨鹤乘云欲下来。

公乎公乎，何不跨鹤乘云遂下来。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。